b'\n_START_ARTICLE_\nSultanens rute\n_START_PARAGRAPH_\nSultanens rute er en oppmerket gangsti som g\xc3\xa5r fra Wien til Istanbul. Den er tilsammen 2200 km lang. Stien g\xc3\xa5r gjennom \xc3\x98sterrike, Slovakia, Ungarn, Kroatia, Serbia, Romania, Bulgaria, \xc3\x98st-Makedonia og Thrakia i det nordlige Hellas og Tyrkia._NEWLINE_Sultanens rute er oppkalt etter Suleiman den store av Det osmanske riket, som ledet osmanske tropper for \xc3\xa5 ta over Beograd og det meste av Ungarn f\xc3\xb8r invasjonen hans ble stoppet ved beleiringen av Wien. Hovedstien f\xc3\xb8lger Suleiman den stores rute p\xc3\xa5 vei til Wien. Han startet 10. mai 1529 fra Istanbul og kom frem til Wien 23. september 1529, etter 141 dager. Det skulle bli Det osmanske rikets mest ambisi\xc3\xb8se ekspedisjon i vest, men den \xc3\xb8sterrikske garnisonen p\xc3\xa5f\xc3\xb8rte Suleimans f\xc3\xb8rste nederlag. Hans andre fors\xc3\xb8k p\xc3\xa5 \xc3\xa5 erobre Wien mislyktes i 1532. I 1566, i en alder av 60 \xc3\xa5r, ledet sultanen sin h\xc3\xa6r mot Wien for siste gang; han d\xc3\xb8de n\xc3\xa6r Szigetv\xc3\xa1r i Ungarn._NEWLINE_I motsetning til sin fortid er sultanens rute i dag en fredens sti, et m\xc3\xb8tested for folk fra alle trosretninger og kulturer. L\xc3\xb8ypa starter ved Stefansdomen i Wien sentrum. Klokkene i denne kirken er laget av smeltet jern fra osmanske kanoner. Ruten ender ved graven til sultan Suleiman i Istanbul. Sultanens rute er utviklet av frivillige fra den Nederlandskbaserte frivillige organisasjonen Sultans Trail - A European Cultural Route._NEWLINE_Bortsett fra de rumenske og bulgarske fjellene, kan stien g\xc3\xa5es hele \xc3\xa5ret. De fleste deler av ruten har rikelig med overnattingsmuligheter, som hoteller, pensjonater eller rom i privatboliger. I deler av Ungarn og Bulgaria er det n\xc3\xb8dvendig med telt.'